दीपेश र रसिला च्याम्पियन
एपीएफका दीपेश धामी र आर्मीकी रसिला महर्जनले १५ औं राष्ट्रव्यापी कृष्णमोहन स्मृति खुला ब्याडमिन्टनको उपाधि जितेका छन् ।
काठमाडौँ — एपीएफका दीपेश धामी र आर्मीकी रसिला महर्जनले १५ औं राष्ट्रव्यापी कृष्णमोहन स्मृति खुला ब्याडमिन्टनको उपाधि जितेका छन् ।पुरुष एकलमा आयोजकका दीपेशले सिल्क ग्रुपका प्रिन्स दाहाललाई कठिन प्रतिस्पर्धामा २१–१२, १८–२१, २१–१४ ले पराजित गर्दै उपाधि जितेका हुन् । उनले ६० हजार रुपैयाँसहित ट्रफी जिते । दीपेशले प्रतियोगितामा युगल र मिश्रित युगलतर्फ पनि उपाधि जिते । गत संस्करणका विजेता रत्नजित तामाङ प्रशिक्षणका क्रममा जापानमा रहेकाले सहभागी थिएनन् । महिला एकलतर्फ अघिल्लो संस्करणकी उपविजेता रसिलाले प्रतिस्पर्धात्मक खेलमा आयोजक एपीएफकी जेसिका गुरुङलाई २१–१४, १३–२१, २१–१८ ले पराजित गर्दै उपाधि जितेकी हुन् । रसिलाले ५० हजारसहित ट्रफी प्राप्त गरिन् । जेसिकाले २५ हजार रुपैयाँ पाइन् । रसिला यू–१७ की पनि विजेता हुन् । गत वर्षकी विजेता आर्मीकी नङसलदेवी तामाङले प्रतियोगितामा सहभागिता जनाइनन् ।पुरुष युगलतर्फ दीपेशले विजित थापा मगरसँग मिलेर ट्रफी उचाले । गत संस्करणका उपविजेता उनीहरूको जोडीले आर्मीका प्रफुल महर्जन र सुरोज महर्जनको जोडीमाथि २१–१६, २१–४ को जित निकाल्यो । महिला युगलतर्फ एपीएफकी पूजा श्रेष्ठले आफ्नो साख जोगाइन् । उनले जेसिका गुरुङसँग मिलेर महिला एकल विजेता रसिला महर्जन र अनुमाया राईको जोडीलाई हराइन् । उनीहरूको जोडीले २१–१०, २१–१९ को सोझो सेटमा जित पायो । गत वर्ष जित हात पार्दा पूजाको जोडीमा शिक्षा श्रेष्ठको साथ थियो । विजेताले जोडीले ४० र उपविजेताले २५ हजार पुरस्कार पाए । कुल ७ लाख १० हजार पुरस्कार राशि प्रदान गरिएको आयोजक सशस्त्र प्रहरी बल खेलकुद समितिले जनाएको छ । प्रेरणा विजेतालनटेनिसको पुरुष एकलतर्फ फाइनलमा आयोजक एपीएफ क्लबका इभानोई लिसानोविचले डेनमार्कका निकोलाई रास्त्रुपलाई ७–६, ६–२ ले पराजित गरी उपाधि जितेका छन् । महिला एकलतर्फ सुनसरीकी प्रेरणा कोइराला च्याम्पियन भइन् । उनले पोखराकी गंगा शर्मालाई ६–३, ६–३ ले हराएर उपाधि हात पारेकी हुन् । एपीएफलाई उपाधिसशस्त्र प्रहरी महानिरीक्षक छैटौं राष्ट्रिय खुला महिला भलिबलको उपाधि नेपाल एपीएफ क्लबले जितेको छ । हल्चोकस्थित आफ्नै कोर्टमा शुक्रबार फाइनलमा एपीएफले न्यु डायमन्ड एकेडेमीलाई २५–१२, २५–११, २५–११ को सोझो सेटमा हराएको थियो । नेपाल पुलिस क्लबले त्रिभुवन आर्मी क्लबलाई २५–१८, १७–२५, १३–२५, २५–२३, १५–१३ को सेटले पराजित गरी तेस्र्रो स्थान हासिल गर्‍यो ।विजेताले २ लाख ५० हजार, उपविजेताले १ लाख २५ हजार र तेस्रो भएको टिमले ५० हजार रुपैयाँ प्राप्त गरेका छन् । एपीएफकी नेबिका चौधरी उत्कृष्ट स्पाइकर, डायमन्डकी प्रतिभा माली उत्कृष्ट सर्भर, एपीएफका मनीषा तामाङ उत्कृष्ट डिफेन्स, सरस्वती चौधरी उत्कृष्ट ब्लकर, विनिता बुढाथोकी उत्कृष्ट सेटर, पूजा चौधरी उदीयमान खेलाडी र एपीएफका ज्ञानेन्द्र विष्ट उत्कृष्ट प्रशिक्षकमा पुरस्कृत भए । उनीहरूले जनही ५ हजार पुरस्कार पाए । एपीएफकी रेश्मा भण्डारी सर्वोत्कृष्ट हुँदै स्कुटर पुरस्कार पाइन् । 